Austrālijas Finanšu vadības birojs: DMO darbiniekiem ir jāievēro attiecīgie noteikumi par iekšējās informācijas izmantošanu tirdzniecībā, iekšējās informācijas nelikumīgu izpaušanu un tirgus manipulācijām. Ne DMO, ne trešo valstu DMO nav piemērots atbrīvojums no noteikumiem par iekšējās informācijas izmantošanu tirdzniecībā, iekšējās informācijas nelikumīgu izpaušanu vai tirgus manipulācijām. Darbiniekiem ir jāievēro vispārīgie noteikumi, ar kuriem riska pārvaldības standartus piemēro valsts pārvaldes iestādēm, un viņu pienākums ir ievērot dienesta noslēpumu. Viņiem ir aizliegts arī izmantot iekšējo informāciju un tirgoties ar DMO emitētajiem finanšu instrumentiem, kā arī viņiem ir jānodrošina, lai viņi nebūtu atkarīgi no trešo personu interesēm, un jāizvairās no interešu konfliktiem. Ir ieviesta iekšējās atbilstības nodrošināšanas funkcija, kas nodrošina iekšējo rīcības kodeksu piemērošanas pārraudzību, pārkāpumu izmeklēšanu un vajadzības gadījumā ziņošanu ārējām iestādēm. Atkarībā no gadījuma nopietnības var piemērot disciplināro atbildību — no rājiena līdz pat atlaišanai no darba.

Austrālijas Rezervju banka: Iekšējās informācijas izmantošana tirdzniecībā, iekšējās informācijas nelikumīga izpaušana un visa veida tirgus manipulācijas ir aizliegtas un ir gan administratīvs pārkāpums, gan kriminālpārkāpums. Austrālijas Rezervju bankai (ARB) oficiāli nav piemērots atbrīvojums no noteikumiem par iekšējās informācijas izmantošanu tirdzniecībā, iekšējās informācijas nelikumīgu izpaušanu vai tirgus manipulācijām. Līdzīgi atbrīvojums nav piemērots trešo valstu centrālajām bankām. ARB savām darbībām piemēro riska pārvaldības standartus. Darbiniekiem ir pienākums ievērot dienesta noslēpumu saskaņā ar noteiktām tiesību normām un piemērojamo iekšējo rīcības kodeksu, kā arī viņiem ir liegts aktīvi tirgoties ar finanšu instrumentiem privātos nolūkos. Turklāt darbiniekiem ir jānodrošina, lai viņi nebūtu atkarīgi no trešo personu interesēm, un jāizvairās no interešu konfliktiem. Stājoties darbā, darbinieki tiek informēti par iekšējā rīcības kodeksa esamību un piemērojamību, un viņu zināšanas šajā jautājumā pastāvīgi tiek pārbaudītas. Atkarībā no pārkāpuma smaguma var piemērot disciplināro atbildību, līdz pat darba attiecību pārtraukšanai.

Lai novērtētu iespēju centrālajām bankām un DMO piešķirt atbrīvojumu no MAR prasībām, ārējie līgumslēdzēji salīdzinājakatrā no izvērtētajām jurisdikcijām piemērojamos noteikumus ar MAR noteikumiem. Ārējā pētījumā tika noteikts katras jurisdikcijas konteksts un regulējums, identificēts pārskatāmības līmenis un sistēmas aizsardzība, kā arī cita starpā ņemti vērā noteikumi, kas liedz centrālo banku vai DMO darbiniekiem izmantot iekšējo informāciju tirdzniecībā un piemēro par to sodus, atbrīvojums no tirgus ļaunprātīgas izmantošanas regulējuma piemērošanas darījumiem, ko centrālās bankas vai DMO veic, īstenojot monetāro, valūtas maiņas likmju vai valsts parāda pārvaldības politiku un noteikumi par darbinieku rīcību saistībā ar konfidenciālas informācijas izmantošanu, darījumiem ar aktīviem privātās interesēs un darbinieku neatkarību un interešu konfliktiem.

Izslēdzot no pētījuma ES un EEZ valstis un iekļaujot tajā Turciju kā ES kandidātvalsti, Komisija sagatavoja sarakstu, kurā ietilpst 13 jurisdikcijas (ASV, Austrālija, Brazīlija, Dienvidkoreja, Honkongas Īpašās Pārvaldes Apgabals, Indija, Japāna, Kanāda, Ķīna, Meksika, Singapūra, Šveice un Turcija). Komisija savā ziņojumā nolēma prioritāri pievērst uzmanību šīm jurisdikcijām, lai lemtu, vai ir atbilstīgi paplašināt atbrīvojumu no MAR noteiktajiem pienākumiem un aizliegumiem.

Trešo valstu izvērtēšanas nolūkā EVTI uzskatīja, ka ir atbilstīgi izvērtēt un izmantot Starptautiskā Valūtas fonda (SVF) metodoloģiju, kas tiek izmantota, lai identificētu tādas jurisdikcijas ar sistēmiski nozīmīgu finanšu sektoru, kurām SVF Finanšu sektora novērtējuma programma (FSAP) ir piemērojama obligāti. EVTI uzskata, ka SVF metodoloģijā ir ņemts vērā katras valsts finanšu sektora lielums apvienojumā ar tā savstarpējām saiknēm un tādējādi ir ņemta vērā arī finanšu tirgu dimensija. Saskaņā ar SVF datiem šo valstu grupa aptver gandrīz 90 % no globālās finanšu sistēmas un 80 % no globālās saimnieciskās darbības, un tajā ietilpst vairākums G20 valstu un Finanšu stabilitātes padomes (FSB) locekļu. Papildus tam EVTI ir piemērojusi vēl divus kritērijus, t. i., pirmkārt, valstis, kas iekļautas Finanšu darījumu darba grupas (FATF) sarakstā, kurā uzskaitītas "augsta riska un uz sadarbību nevērstas jurisdikcijas", proti, kurā identificētas valstis, kam stratēģiskā līmenī ir nepietiekami izstrādāti pasākumi cīņai pret nelikumīgi iegūtu līdzekļu legalizāciju un teroristu finansēšanu, un, otrkārt, valstis, kas nav parakstījušas Starptautiskās Vērtspapīru komisiju organizācijas (IOSCO) Daudzpusējo saprašanās memorandu (MMoU).

Saskaņā ar MAR 6. panta 5. punkta otro daļu Komisijai līdz 2016. gada 3. janvārim ir jāsagatavo un jāiesniedz Eiropas Parlamentam un Padomei ziņojums, kurā starptautiskā līmenī izvērtē attieksmi pret publiskām struktūrām, kuru pienākumos ir valsts parāda pārvaldība vai kuras tajā iesaistās, un pret trešo valstu centrālajām bankām. Attiecībā uz šā ziņojuma saturu MAR 6. panta 5. punkta trešajā daļā ir noteikts, ka Komisijas ziņojumā jāiekļauj tā trešo valstu tiesiskā regulējuma salīdzinoša analīze, kas skar minētās struktūras un centrālās bankas, kā arī to riska pārvaldības standartu salīdzinoša analīze, kas attiecīgajās jurisdikcijās piemērojami darījumiem, kuros iesaistās minētās struktūras un centrālās bankas. Turklāt MAR 6. panta 5. punkta trešajā daļā ir prasīts, ka gadījumā, ja ziņojumā it īpaši saistībā ar salīdzinošo analīzi ir secināts, ka uz šo trešo valstu centrālo banku monetārajiem pienākumiem nebūtu attiecināmi minētajā regulā noteiktie pienākumi un aizliegumi, Komisijai minētais atbrīvojums būtu jāattiecina arī uz minēto trešo valstu centrālajām bankām.

Brazīlijas Centrālā banka: Iekšējās informācijas izmantošana tirdzniecībā, iekšējās informācijas nelikumīga izpaušana un visa veida tirgus manipulācijas ir aizliegtas un ir kriminālpārkāpums. Valsts centrālajai bankai oficiāli nav piešķirts atbrīvojums no tirgus ļaunprātīgas izmantošanas noteikumiem. Līdzīgi atbrīvojums nav piemērots trešo valstu centrālajām bankām. Centrālajai bankai ir izstrādāta darbības rokasgrāmata, kurā ir ietverti noteikumi par finanšu instrumentu realizācijas un iegādes darījumiem, un ir ieviesti un tiek konsekventi piemēroti efektīvi riska pārvaldības standarti. Darbiniekiem ir pienākums ievērot dienesta noslēpumu un ir aizliegts izmantot iekšējo informāciju privātiem nolūkiem. Lai arī noteikumos tieši nav paredzēts aizliegums tirgoties ar iepriekš noteiktiem aktīviem vai finanšu instrumentiem privātos nolūkos, darbiniekiem ir jāatturas izmantot jebkādas priekšrocības, ko sniedz iekšējas informācijas zināšana, un jāizvairās no interešu konflikta situācijām, kas var rasties saistībā ar viņu ieņemamo amatu centrālajā bankā. Darbiniekiem ir arī jānodrošina, lai viņi nebūtu atkarīgi no trešo personu interesēm, un jāizvairās no interešu konfliktiem. Ētikas komiteja informē darbiniekus par rīcības kodeksu, uzrauga tā ievērošanu un pārkāpumu gadījumā piemēro disciplināro atbildību. Atkarībā no pārkāpuma nopietnības var piemērot disciplināro atbildību — no brīdinājuma līdz pat atlaišanai no darba.

Brazīlijas Valsts kase: DMO un/vai trešo valstu DMO nav piemērots atbrīvojums no noteikumiem par iekšējās informācijas izmantošanu tirdzniecībā, iekšējās informācijas nelikumīgu izpaušanu vai tirgus manipulācijām. Nav arī īpaša darbības noteikumu kopuma par finanšu instrumentu realizāciju vai iegādi. Darbiniekiem ir pienākums ievērot dienesta noslēpumu saskaņā ar noteiktām tiesību normām un piemērojamo iekšējo rīcības kodeksu, un viņiem bez izņēmuma ir aizliegts izmantot iekšējo informāciju privātos nolūkos. Ir ieviesti sīki izstrādāti konkrēti noteikumi, kas skaidri liedz darbiniekiem tirgoties ar DMO vai citu valsts pārvaldes struktūru emitētiem finanšu instrumentiem, ja vien netiek piemēroti konkrēti un stingri nosacījumi. Darbiniekiem ir jānodrošina, lai viņi nebūtu atkarīgi no trešo personu interesēm, un jāizvairās no interešu konfliktiem. Iekšējā ētikas komiteja pārrauga iekšējā rīcības kodeksa piemērošanu un pārkāpumu gadījumā piemēro disciplināro atbildību. Atkarībā no pārkāpuma nopietnības var piemērot disciplināro atbildību — no brīdinājuma līdz pat atlaišanai no darba.

Kanāda

Kanādas Banka: Iekšējās informācijas izmantošana tirdzniecībā, iekšējās informācijas nelikumīga izpaušana un visa veida tirgus manipulācijas ir aizliegtas un ir gan administratīvs pārkāpums, gan kriminālpārkāpums, par ko ir piemērojams sods. Valsts centrālai bankai oficiāli nav piemērots atbrīvojums no noteikumiem par iekšējās informācijas izmantošanu tirdzniecībā vai iekšējās informācijas nelikumīgu izpaušanu, bet ir piešķirts atbrīvojums no noteikumiem par tirgus manipulācijām. Trešo valstu centrālajām bankām nekādi atbrīvojumi nav piemēroti. Centrālā banka savām darbībām piemēro riska pārvaldības standartus. Darbiniekiem ir pienākums ievērot dienesta noslēpumu, kas liedz izmantot vai censties izmantot iekšējo informāciju privātās interesēs. Piemērojamie noteikumi par tirdzniecību ar finanšu instrumentiem privātos nolūkos ir pielāgoti darbinieka amatam. Darbiniekiem ir jānodrošina, lai viņi nebūtu atkarīgi no trešo personu interesēm, un jāizvairās no interešu konfliktiem. Komiteja, kuru ir iecēlusi centrālās bankas valde, kopā ar atbilstības nodrošināšanas biroju pārrauga rīcības kodeksa izpildi un ir pilnvarota kodeksu pārskatīt, informēt par to un tā pārkāpšanas gadījumā piemērot disciplināro atbildību. Atkarībā no pārkāpuma nopietnības var piemērot disciplināro atbildību, tostarp var izbeigt darba attiecības.

Kanādas Finanšu departaments: Uz DMO darbiniekiem attiecas noteikumi par iekšējās informācijas izmantošanu tirdzniecībā, iekšējās informācijas nelikumīgu izpaušanu un visa veida tirgus manipulācijām, kā arī attiecīgie administratīvie sodi un kriminālsodi. DMO nav piemērots atbrīvojums no noteikumiem par iekšējās informācijas izmantošanu tirdzniecībā un iekšējās informācijas nelikumīgu izpaušanu, bet ir piemērots atbrīvojums no noteikumiem par tirgus manipulācijām. Trešo valstu DMO nav piemērots atbrīvojums no šiem noteikumiem. Piemēro tādus pašus riska pārvaldības standartus kā attiecībā uz centrālo banku. Darbiniekiem ir pienākums ievērot dienesta noslēpumu un bez izņēmuma ir aizliegts izmantot iekšējo informāciju privātiem nolūkiem. Darbinieki nedrīkst veikt ieguldījumus finanšu instrumentos, kas izraisa faktiskus vai iespējamus interešu konfliktus. Turklāt darbiniekiem ir jānodrošina neatkarība un jāizvairās no interešu konfliktiem. Ir ieviesta iekšējās atbilstības nodrošināšanas funkcija, kas nodrošina pārraudzību par to, vai tiek piemērots iekšējais rīcības kodekss, prasība par kura ievērošanu ir noteikta darba līgumā, kā arī nodrošina pārkāpumu izmeklēšanu un vajadzības gadījumā ziņošanu ārējām iestādēm.

Ķīna

Ķīnas Tautas banka: Attiecībā uz centrālās bankas darbiniekiem ir piemērojami visi noteikumi, kas liedz tirdzniecībā izmantot iekšējo informāciju, nelikumīgi izpaust iekšējo informāciju un nodarboties ar tirgus manipulācijām, un šādi pārkāpumi ir administratīvie pārkāpumi un/vai kriminālpārkāpumi. Centrālajai bankai ir piemērots atbrīvojums no noteikumiem par iekšējās informācijas izmantošanu tirdzniecībā, iekšējās informācijas nelikumīgu izpaušanu un tirgus manipulācijām. Taču trešo valstu centrālajām bankām šāds atbrīvojums netiek piemērots. Centrālā banka savām darbībām piemēro vispārīgus un konkrētus riska pārvaldības standartus. Atbilstība šiem standartiem tiek regulāri pārbaudīta, veicot iekšējās atbilstības pārbaudi un revīziju. Darbiniekiem ir stingri jāievēro dienesta noslēpums, un šī prasība ir spēkā arī pēc darba attiecību izbeigšanas. Darbiniekiem bez izņēmuma ir arī aizliegts izmantot iekšējo informāciju privātiem nolūkiem. Tiek piemēroti ierobežojumi attiecībā uz ieguldījumiem aktīvos un finanšu instrumentos, kā arī attiecībā uz to turējumu. Darbiniekiem ir jānodrošina, lai viņi nebūtu atkarīgi no trešo personu interesēm, un jāizvairās no interešu konfliktiem. Ir ieviesta iekšējās atbilstības nodrošināšanas funkcija, kas nodrošina iekšējā rīcības kodeksa piemērošanas pārraudzību. Atkarībā no pārkāpuma nopietnības var piemērot disciplināro atbildību — līdz pat atlaišanai no darba.

Honkonga

Honkongas Monetārā iestāde: Iekšējās informācijas izmantošana tirdzniecībā, iekšējās informācijas nelikumīga izpaušana un visa veida tirgus manipulācijas ir aizliegtas un ir gan administratīvs pārkāpums, gan kriminālpārkāpums, par ko ir piemērojams sods. Tā kā Honkongas Monetārā iestāde ir izpildvaras atzars, tai ir tikai de facto atbrīvojums no noteikumiem par iekšējās informācijas izmantošanu tirdzniecībā, iekšējās informācijas nelikumīgu izpaušanu un tirgus manipulācijām. Trešo valstu centrālajām bankām nekādi atbrīvojumi nav piemēroti. Honkongas Monetārā iestāde savām darbībām piemēro riska pārvaldības standartus un ievēro iekšējo ieguldījumu politiku un procedūru rokasgrāmatas. Darbiniekiem ir pienākums ievērot dienesta noslēpumu saskaņā ar noteiktām tiesību normām un ir aizliegts izmantot iekšējo informāciju privātos nolūkos. Darbinieki nedrīkst veikt ieguldījumus regulēto struktūru emitētos finanšu instrumentos, viņiem ir jānodrošina, lai viņi nebūtu atkarīgi no trešo personu interesēm, un jāizvairās no interešu konfliktiem. Vadība un cilvēkresursu departaments uzrauga, kā tiek piemērots iekšējais rīcības kodekss, ko apstiprinājusi ārēja regulatīvā iestāde. Atkarībā no pārkāpuma nopietnības var piemērot disciplināro atbildību — līdz pat darba attiecību izbeigšanai.

Honkongas Finanšu dienestu un Valsts kases birojs: Iekšējās informācijas izmantošana tirdzniecībā, iekšējās informācijas nelikumīga izpaušana un visa veida tirgus manipulācijas ir aizliegtas un ir gan administratīvs pārkāpums, gan kriminālpārkāpums, un par to ir piemērojams sods. DMO ir de facto piemērots atbrīvojums no noteikumiem par iekšējās informācijas izmantošanu tirdzniecībā, iekšējās informācijas nelikumīgu izpaušanu un tirgus manipulācijām. Trešo valstu DMO nav piemēroti nekādi atbrīvojumi. Darbiniekiem ir pienākums ievērot dienesta noslēpumu un ir aizliegts izmantot iekšējo informāciju savos privātajos nolūkos. Darbinieki nedrīkst veikt privātus ieguldījumus, kas var radīt faktiskus vai iespējamus interešu konfliktus saistībā ar dienesta pienākumu veikšanu, darbiniekiem ir jānodrošina, lai viņi nebūtu atkarīgi no trešo personu interesēm, un jāinformē par interešu konfliktiem savi vadītāji. Atkarībā no pārkāpuma nopietnības var piemērot disciplināro atbildību — no mutiska vai rakstiska brīdinājuma līdz pat prasībai piespiedu kārtā pensionēties vai pārtraukt darba attiecības.

Indija

Indijas Rezervju banka: Iekšējās informācijas izmantošana tirdzniecībā, iekšējās informācijas nelikumīga izpaušana un visa veida tirgus manipulācijas ir aizliegtas un ir gan administratīvs pārkāpums, gan kriminālpārkāpums, par katru no kuriem ir piemērojams noteikts sods. Indijas Rezervju bankai ir piemērots atbrīvojums no noteikumiem par iekšējās informācijas izmantošanu tirdzniecībā, iekšējās informācijas nelikumīgu izpaušanu un tirgus manipulācijām. Trešo valstu centrālajām bankām un DMO nekādi atbrīvojumi nav piemēroti. Indijas Rezervju banka savām darbībām piemēro riska pārvaldības standartus, un to piemērošanas veids ir pietiekami publiskots. Darbiniekiem ir pienākums ievērot dienesta noslēpumu saskaņā ar vairākām tiesību normām. Pastāv noteikumi, kas skaidri liedz darbiniekiem veikt spekulatīvu tirgošanos ar finanšu instrumentiem. Darbiniekiem ir pienākums nodrošināt, lai viņi nebūtu atkarīgi no trešo personu interesēm. Tomēr nav konkrētas iekšējās politikas tādu jautājumu risināšanai, kas ir saistīti interešu konfliktiem. Rīcības kodeksa pārraudzības funkcija ir uzticēta katram tiešajam vadītājam. Atkarībā no pārkāpuma nopietnības var piemērot disciplināro atbildību — var pat izbeigt darba attiecības.

Japāna

Japānas Banka: Iekšējās informācijas izmantošana tirdzniecībā, iekšējās informācijas nelikumīga izpaušana un visa veida tirgus manipulācijas ir aizliegtas un ir gan administratīvs pārkāpums, gan kriminālpārkāpums, par katru no kuriem ir piemērojams noteikts sods. Centrālajai bankai nav oficiāli piemērots atbrīvojums no noteikumiem par iekšējās informācijas izmantošanu tirdzniecībā, iekšējās informācijas nelikumīgu izpaušanu vai tirgus manipulācijām. Līdzīgi atbrīvojums nav piemērots trešo valstu centrālajām bankām. Darbiniekiem ir pienākums visu mūžu ievērot dienesta noslēpumu. Darbiniekiem ir aizliegts izmantot iekšējo informāciju privātiem nolūkiem un veikt darījumus ar finanšu instrumentiem. Darbinieku pienākums ir nodrošināt, lai viņi nebūtu atkarīgi no trešo personu interesēm, un viņiem ir jāizvairās arī no interešu konfliktiem. Centrālā iestāde, Valsts civildienesta ētikas padome, ir pilnvarota konsultēt valsts pārvaldē strādājošos par izmaiņām valsts ētikas sistēmā. Atkarībā no pārkāpuma nopietnības var piemērot disciplināro atbildību — no brīdinājuma un atalgojuma samazinājuma līdz pat darba attiecību izbeigšanai.

Finanšu ministrija: Iekšējās informācijas izmantošana tirdzniecībā, iekšējās informācijas nelikumīga izpaušana un visa veida tirgus manipulācijas ir aizliegtas un ir gan administratīvs pārkāpums, gan kriminālpārkāpums, un par to ir piemērojams sods. Darbiniekiem ir pienākums visu mūžu ievērot dienesta noslēpumu. Darbiniekiem ir aizliegts izmantot iekšējo informāciju privātiem nolūkiem un veikt darījumus ar valsts obligācijām. Darbinieku pienākums ir nodrošināt, lai viņi nebūtu atkarīgi no trešo personu interesēm. Valsts civildienesta ētikas padome ir pilnvarota konsultēt visus valsts pārvaldē strādājošos par izmaiņām valsts ētikas sistēmā. Atkarībā no pārkāpuma nopietnības var piemērot disciplināro atbildību — no brīdinājuma vai atalgojuma samazinājuma līdz pat darba attiecību izbeigšanai.

Meksika

Meksikas Banka: Iekšējās informācijas izmantošana tirdzniecībā, iekšējās informācijas nelikumīga izpaušana un visa veida tirgus manipulācijas ir aizliegtas un ir kriminālpārkāpums, par ko ir piemērojams ieslodzījums. Valsts centrālajai bankai ir oficiāli piemērots atbrīvojums no noteikumiem par iekšējās informācijas izmantošanu tirdzniecībā, iekšējās informācijas nelikumīgu izpaušanu vai tirgus manipulācijām. Trešo valstu centrālajām bankām nekādi atbrīvojumi nav piemēroti. Centrālā banka savām darbībām piemēro riska pārvaldības standartus, un tās īstenošanas līdzekļi ir pietiekami publiskoti. Darbiniekiem ir jāievēro dienesta noslēpums, un šī prasība ir spēkā arī pēc darba attiecību izbeigšanas. Pastāv noteikumi, kas skaidri liedz darbiniekiem veikt darījumus ar finanšu instrumentiem, kuru cena acīmredzami nekorelē ar godīgu tirgus cenu. Darbinieku pienākums ir nodrošināt, lai viņi nebūtu atkarīgi no trešo personu interesēm, un viņiem ir jāizvairās arī no interešu konfliktiem. Iekšējā funkcija uzraudzīt rīcības kodeksa ievērošanu ir uzticēta vairākām komitejām un departamentiem. Atkarībā no pārkāpuma nopietnības var piemērot disciplināro atbildību — no brīdinājuma un atcelšanas no amata uz laiku līdz atlaišanai un pagaidu aizliegumam ieņemt analogus amatus.

Meksikas Finanšu un valsts kredītu ministrija: Uz DMO darbiniekiem attiecas noteikumi par iekšējās informācijas izmantošanu tirdzniecībā, iekšējās informācijas nelikumīgu izpaušanu un visa veida tirgus manipulācijām, kā arī attiecīgie kriminālsodi. Valsts DMO vai trešo valstu DMO nav piemērots atbrīvojums no noteikumiem par iekšējās informācijas izmantošanu tirdzniecībā, iekšējās informācijas nelikumīgu izpaušanu vai tirgus manipulācijām. Piemēro ierobežojumus attiecībā uz tirdzniecību ar aktīviem. DMO savām darbībām piemēro riska pārvaldības standartus. Darbiniekiem ir pienākums ievērot dienesta noslēpumu un bez izņēmuma ir aizliegts izmantot iekšējo informāciju privātiem nolūkiem. Nav nekādu īpašu noteikumu, kas liegtu darbiniekiem nodarboties ar DMO emitēto finanšu instrumentu tirdzniecību. Tomēr darbinieku pienākums ir nodrošināt, lai viņi nebūtu atkarīgi no trešo personu interesēm, un izvairīties arī no interešu konfliktiem. Par iekšējā rīcības kodeksa piemērošanu ir atbildīga ētikas komiteja. Atkarībā no pārkāpuma nopietnības var piemērot disciplināro atbildību — no brīdinājuma līdz atcelšanai no amata un pagaidu aizliegumam ieņemt analogus amatus valsts sektora iestādēs.

Singapūra

Singapūras Monetārā iestāde: Iekšējās informācijas izmantošana tirdzniecībā, iekšējās informācijas nelikumīga izpaušana un visa veida tirgus manipulācijas ir aizliegtas un ir gan administratīvs pārkāpums, gan kriminālpārkāpums, par katru no kuriem ir piemērojams noteikts sods. Singapūras Monetārajai iestādei ir piemērots atbrīvojums no noteikumiem par iekšējās informācijas izmantošanu tirdzniecībā, iekšējās informācijas nelikumīgu izpaušanu un tirgus manipulācijām. Trešo valstu centrālajām bankām vai DMO nekādi atbrīvojumi nav piemēroti. Singapūras Monetārā iestāde savām darbībām piemēro riska pārvaldības standartus, un tas, vai ir nodrošināta atbilstība šiem standartiem, tiek pārbaudīts. Darbiniekiem ir pienākums ievērot dienesta noslēpumu saskaņā ar piemērojamo iekšējo rīcības kodeksu un ir aizliegts privāti izmantot iekšējo informāciju. Darbinieki un viņu ģimenes locekļi nedrīkst turēt regulēto struktūru emitētos finanšu instrumentus un pirkt kotētos finanšu instrumentus ārpus publiskiem tirgiem. Darbinieku pienākums ir nodrošināt, lai viņi nebūtu atkarīgi no trešo personu interesēm, un ziņot par interešu konfliktiem departamenta vadītājam. Singapūras Monetārās iestādes vadība kopā ar cilvēkresursu un riska pārvaldības departamentu uzrauga, kā tiek piemērots iekšējais rīcības kodekss, un informē par kodeksu jaunos darbiniekus. Singapūras Monetārās iestādes vadība var saukt pie disciplināras atbildības, piemērojot dažādus sodus — no mutiska aizrādījuma līdz darba attiecību izbeigšanai.